***Lo gamet dal Fèl.***

***(Aire : La Rosalie)***

*Per que la vitz d’aquel païs*

*Que nos noirís*

*Totes los sègles se mantenga*

*Plens de ramets,*

*I a pas qu’un plant que nos convenga*

*Quò’ s lo gamet (bis).*

*Aquò’s un plant del Daumarés*

*Plantat espés,*

*Que de Vilhiès fins qu’amont Cresta*

*Se n’empèutèt,*

*Del ribièiral, delai l’aresta*

*S’acairelèt ! (bis).*

*Lo gamet franc, lo vin dal Fèl,*

*Linde e rossèl*

*Coma lo cèl, quò’s la rajada*

*Del vièlh costal,*

*Nos regaudís tota l’annada*

*Dins nòstre ostal (bis).*

*Sa licor saura val de mèl*

*Pel gargamèl*

*Lo Costovin s’escarrabilha*

*En lo beuvent,*

*Lo fa cantar com’una abelha*

*En trabalhant ! (bis).*

*Aquò’s un vin de prèire grand*

*Lo gamet franc*

*Quora en la mèssa lo recòla*

*Dins lo calitz,*

*Deven l’anma que reviscòla*

*Lo sang del Christ ! (bis).*

*Mai se d’azard vos sentiatz flac*

*De l’estomac*

*Anatz deval pelegrinatge,*

*Anatz al Fèl !*

*N’es a Rossís que pel reinatge*

*Sònhan lo fèl ! (bis).*

*En d’altres temps sus de batèus*

*A grands tonèus*

*Al fial de l’aiga davalava*

*En saltejant,*

*Lo gabarrièr lo tonejava*

*-Tot en cantant (bis).*

*Lo que farguèt questa cançon*

*Una sason*

*Se sovenguèt qu’en sa ribièira*

*Prèp del Truèlh Vièlh,*

*Èra una vinha, aduèi boissièira*

*Al pèd del Fèl (bis).*

**\***

**Vitz** : *cep, souche, vigne*

**Dòm** : *ermite*

**Empeutar** : *greffer, bouturer, marcotter*

**S’acairelar** : *s’étager*

**Saura**: *dorée*

**Reinatge** : *ancienne fête votive de Roussy*

**Fèl**: *foie, le village du Fel : ancienne manse de Femosa, du 12ème siècle*

**Gabarrièr** : *conducteur de gabarre*

**Tonejar**: *touer, haler*

**Truèlh Vièlh** : *le Trevièl, ancien vignoble d’Espeyrac.*

**\***